Author: pinco
Company: pallino

Cuntempla, peccadore,

Cuntempla, peccadore,
lassa de una olta su peccadu,
osserva su Segnore,
pro rezzire sa morte est resignadu
et pro ti liberare
sa vida pro sa morte cheret dare.

Ca t'istimat et t'amat
cheret patire pro ti liberare.
Intende chi ti giamat
et de coro ti cheret abbrazzare:
si lassas su peccadu,
isse narat, des esser perdonadu.

Pro mustrare s'affettu
allegru s'incaminat a pattire,
cun animu perfettu
onzi pena pro te cheret suffrire.
Si lassat a Maria
in continu piantu e agonia.

Si lassat cudda mama
in continu piantu e in rancore
ca disizat et bramat
de salvare su mundu peccadore.
In narrer sos adios
sas lagrimas nde formant tantos rios.

«Proite, fìzu meu,
ti ses a tale istadu reduidu?
Tue ti faghes reu
et senza haer delittu committidu.
Ma, Deus immortale!
et ti turmentant senza fagher male».

Ite manna burrasca
su morrer innozzente cust'anzone;
in sa notte de Pasca
lis narzesit sa sua passione
et lis desit sa oghe:
«Mi det traigher unu ch'est inoghe!".

O mensa beneditta
de giubilu piena et de cuntentu,
et Gesùs pro vinditta
su veru instituesit sacramentu
et nde desit a totu,
fin'a Giudas, ch'in mesu l'hat connotu.

Isse bene partesit
su pane de sa mesa pius sinzeru
e a totu lis nesit:
«Custu est su corpus meu vivu et veru»;
et dendelis su inu
nesit: «Cust'est su sambene divinu».

Pustis fatta sa chena
s'incaminat a s'hortu pro pregare
et rezzire sa pena
chi Deus li cheriat imbiare;
leada positura
s'anghelu li falesit s'amargura.

Ite grande amore
chi nos tenet su Cristos nazarenu!
S'isfaghet in suore
totu cantu de sambene pienu,
però sende preghende
osservat sos giudeos accudende.

In bider sos giudeos
andat et los abbojat volunteri,
e issos cun turneos
accudin pro lu fagher presoneri,
fattende ghia Giuda
chi passeit innanti et lu saludat.

Si ponet in assentu
et Giudas traittore faghet ghia
et lis narat: «Attentu!»
animende sa sua cumpagnia
«Su chi mi hap'abbrazzare
siedas prontos pro lu catturare».

Li giompent rabbiosos
cun ispasimos fortes et murrunzos,
che canes velenosos
l'istrappazzant cun calches et cun punzos:
a pius de sa morte
rezzit isse turmentos sos pius fortes.

Totu a duos a duos
si ponent sos ministros et soldados,
sos discipulos suos
si ponent a fuire ispaventados
et lu lassana solu
senza nde tenner lastima ne dolu.

O sorte disperada,
currer in terra samben a piena!
Cun sas manos ligadas,
attrozzadu cun funes et cadenas
lu presentant ad Anna
pro li dare sa pena pius manna.

Anna lesit a posta
et lu preguntat cun seriedade,
li torrat sa risposta
segundu sa giustissia et veridade,
et tando un'insolente
unu ciaffu li desit prontamente.

Lu suffrit cun passenzia
et sighit et preguntat diligente;
ma non li dat sentenzia
ca in totu l'agattat innozzente,
et pro l'assegurare
a Caifas l'hat cherfidu imbiare.

Incontrat su pontifize
Caifas cun duttores anzianos,
issos parent carnifizes
dende a totu consizos inumanos,
pienos de arroganzia
totu pro lu occhire dant istanzia.

Caifas lu preguntat
et motivu non podet incontrare,
tando faghene giunta
et sentenziant pro lu cundannare,
et l'afferrana prontos
et totu lu pienant de affrontos.

Como totu s'impignan
a chie pius colpos podet dare,
chie boghes indignas
et chie si lu cheret sepultare,
chie pro tirannia
li pienat sa faccia de salia.

Lu ido vilippesu
su Salvadore de sos cristianos:
si lu ponent in mesu
et li giompent fieros sos tiranos,
pro sas tantas ispintas
sas carres de su samben giughet tintas.

Intende su misteriu,
pro te si suttaponet a patire,
et non ti paras seriu,
et cando su peccadu has a fuire?
O coro de leone,
non tenes de Gesùs cumpassione?

Che ladrone ingratu
lu tranant cavaglieris et plebeos;
et pustis a Pilatu
lu giughent sos soldados fariseos,
et lu portant ligadu
cun funes et cadenas attrozzadu.

Chie l'hat ingannadu,
Giuda Iscariote traittore,
lu idet maltrattadu
et tando si abbizat de s'errore,
«Hapo» nende «faltadu,
traighende s’anzone immaculadu!

Eo l'hapo traittu
et merito solu eo gastigadu».
Lesit su cannaittu,
s'appicchesit et morit cundennadu,
disperadu de sorte
de manos suas si desit sa morte.

Prosighint sa tragedia:
sos ribelles tiranos et giudeos
l’incontrant in sa sedia
in su logu chi giudicant sos reos,
et li mustrant a Cristos
a Pilatu cun totu sos ministros.

Lu  mustrant  a  Pilatu
et lu pedint a morte de continu;
preguntat: «It'hat fattu?»
et rispondent ch'est ladru e assassinu
et lu mustrant pro tale
nende chi a donzunu hat fattu male.

Si lu giamant a sala
pro chircare sos fattos de su reu:
«Nisciuna cosa mala»
rispondet a su populu ebreu
«eo l'hap'incontradu,
proite edducas l'hazis catturadu?

O turba insolente,
cale culpa cherides incontrare,
bido chi falzamente
a morte lu cherides cundennare,
non li fatto giustissia
ca non tenzo de malu una notissia».

Pilatu est resignadu
a li cherrer sa vida liberare
ma de nou alzadu
su populu cominzat a clamare:
«Cale malefattore
si det giustissiare cun rigore».

Sos giudeos declaran
chi siat reu de ogni delittu
et Pilatu li narat:
«Proite non rispondes poverittu?
Procura 'e faeddare
chi ti des fazzilmente liberare».

Gesùs istat cagliadu,
mansuetu cun ojos abbasciados,
et solu lis hat nadu:
«So vittima de totu sos peccados».
«Ecco» narat s'oggettu
«prite lu turmentades, sende nettu?»,

«Ite pius cherides?»
lis faeddat Pilatu sensitivu
«Edducas già bidides
ch'incontrare non poto unu motivu;
portadel'ad Erode,
chi giustifichet isse et s'accomodet».

Cun cannaos et restes
lu portana ligadu passiente
et lis narat: «It'este?».
«Ecco unu malu inoghe prepotente»,
pienos de furore
li mustrant s'innozzente Salvadore.

Erodes che malignu
lu cheret diligente esaminare
ma comente indignu
non li cherfesit risposta torrare,
tando dat libertade
chi lu turmentent chena piedade.

Prosighint sos giudeos
et cun beffes et burlas già lu mustrant,
inie galileos,
fariseos cun cantos si l'aggiuntant
l'afferrant a su dossu,
chie li dat a calches et chie a mossu.

Cun totu sa potenzia
chi Erodes si podet gloriare
connoschet s'innozzenzia,
ne manch'isse lu cheret cundennare:
lu estit de biancu,
lu torrant a Pilatu et restat francu.

Cun s'infame canaglia
a Pilatu lu torrant a portare
et li ponent battaglia
chi cun boghes lu cherent sepultare,
cun boghes et minattas
sa voluntade insoro cherent fattas.

Da chi l’hant minattadu
timiat isse puru sos tiranos;
luego arrabbiadu
in cara sinde samunat sas manos
nende: «So innozzente
de traigher a Deu onnipotente.

Non chirchedes a mie
et ruat subra a bois s'ingiustissia»;
et rispondent gosie,
pienos de arroganzia et de malissia:
«Siat cruzzificadu,
tou siat o nostru su peccadu».

Pilatu s'ammentesit,
ca idesit sa perfida arroganzia,
flagelladu lu desit
ca teniat in issos s'isperanzia,
et pustis flagelladu
nesit tando l'haerene lassadu.

Perfidia malignante,
ah ostinassione et prepotenzia!
In su matess'istante
da chi pronunziesit sa sentenzia
pienos de ingannos
l'ispozant et li bogana sos pannos.

Pienos de furore
totu pro l'ispozare si lu afferran.
Osserva, peccadore,
su Deus chi formesit chelu et terra,
de misterios bellos,
miralu suttapostu a sos flagellos.

A cant'est reduidu
su Deus de su chelu onnipotente!
Miralu affliggidu,
ligadu a sa colunna fortemente
inue cuddas flottas
lu garrigant de colpos e azzottas.

Cun orrenda figura
sos giudeos si mustrana ribellos,
segundu s'iscrittura
senza numeru sunu sos flagellos
proite sos peccados
senza numeru totu sunt istados.

Cussa barbaridade
cale limba umana la relatat?
Si tenes piedade
ben'a considerare, anima ingrata,
cudda mente divina
coronada de punzas e ispinas.

Ben'a considerare,
si tenes de Gesùs cumpassione:
a isse pro burlare
una este purpurea li ponen,
li dant una cannitta
et pro beffe l'iscudent a cabitta.

Cun su bestire ruju
lu portant a Pilatu cun lestresa,
cun sa fune in su tuju,
cun sa cannitta in manos bene presa,
pallidu et serenu,
totu cantu de sambene pienu.

Ebreos infideles,
o populu giudaicu inumanu!
sezis tantos crudeles
chi non l'hazis lassadu membru sanu;
prite senza cajone
li dades cust'amara passione?

Et totu appiagadu
lu mustrat a u populu Pilatu:
«Ecce homo» l'hat nadu;
a cantu l'has battidu, coro ingratu,
lassalu como istare,
ite pius lu cheres turmentare?

«No intendes ancora»
li narant a Pilatu sos de corte
«non passet pius hora,
prestu dà sa sentenzia de sa morte,
non bastant sos turmentos
chi lu cherene mortu per momentos».

Pilatu est avvertidu
pustis chi bilu dittat sa cussienzia:
«Non sias attrividu
in cherrer gastigare s’innozzenzia»
li narat sa muzere
«attentu chi lu tenes in podere».

Cominzat a  pensare
et no ischit coment’hat a finire,
lu torrat a giamare,
coment'in sa pregunta hat a bessire,
si lu ponet presente
tantu pro tantu sempr'est innozzente.

«A cantu m'obbligades»
faeddat cun furore su zuighe
«ite edducas chircades,
s'innozzente cherides chi castighe?
Non lu ischides mai
pro chi sa legge nostra no est gai».

«Nois gasi cherimus
pro chi sa legge nostra no est gasie.
Su giustu ti pedimus,
si lu perdonas bocchimus a tie,
a tantu no avvasses
et senza castigadu non lu lasses».

A sas tantas minattas
cominzesit Pilatu a s'abbagliare,
titubante s'agattat
et no ischit a ue si oltare,
intrat a tribunale
et li dat sa sentenzia fatale.

A morte sentenziadu
est pro te s'innozzente Salvadore,
malaittu peccadu!
Tue solu ses culpa de s'errore,
sa tua prepotenzia
dimandesit de morte sa sentenzia.

Fini tant'ostinados
chi giompesint a bincher sa renchesta
inie sos soldados
cun allegria totu faghent festa,
cun imperiu tale
s'armaiant cun armas et pugnales.

Sunt totu  preparende
sa rughe, ca sa morte li disignant,
ma isse pianghende
si l'abbrazzat, si l'asat et carignat
nende: «Cust'est sa rughe
chi donzi cristianu devet giugher».

Ite diccia fatale
ch'accumpagnat a nois peccadores,
cust'est veru signale
chi Gesù Cristu nos tenet amore,
corrisponder podimus
a s'amore chi totu li devimus.

Non s'agattat difesu,
lu lassant moribundu et solitariu
sutta su grave pesu,
s'incaminat dolente a su Calvariu
in mesu de tiranos
cun armas triunfantes a sas manos.

Consumidu che seu,
debile 'e forzas non podet pius,
forzant su Cireneu
a portare sa rughe cun Gesùs
ca timiant continu
chi mortu lis esseret in caminu.

Che tantos valorosos
de Gesùs faghent festa e allegria,
l'ispinghent furiosos
et ruesit in terra pro tres vias,
et pro nde l’addrizzare
li sighesini colpos addobbare.

Sa mama angustiada
lu idet cun su populu ebreu
et restat dismajada;
da ch'hat bidu su fìzu tantu feu
narat: «Ue se dadu,
cuddu bellu anzone immaculadu?».

Amara passione,
ahi forte dolore, e it'affannu!
Cun cale devossione
li desit sa Veronica su pannu:
«Lea custu» li narat
«asciuttadi su samben de sa cara».

Giompesit a su monte
consumidu de tanta debilesa,
totu parana fronte
preparende sa rughe cun lestresa
a ue cruzzificadu
diat esser su Deus humanadu.

Totu parent isciaos
aggiuendebi mannos et piseddos;
chie porriat giaos,
chie puru tenazzas et marteddos,
chie che infidele
li daiat a bier mirra et fele.

Prontos cale balestra
lu cruzzificant cun duos ladrones,
un'a manca, un'a destra
de custos assassinos ndeli ponent,
promittit pro memoria
a su bonu ladrone sa vittoria.

Ponedi lagrimante
a piangher cun isse tue puru,
miralu agonizante,
alza como sos ojos, coro duru,
miralu ch'est pendente,
et tue non ti moves pro niente?

Osservalu chi pregat
pro chie lu maltrattat e offendet,
et tue l'arrennegas
chi forsis non lu cheres manc'intender,
movedi, coro ingratu,
mira a Deus su bene chi t'hat fattu.

Et chie non lagrimare
non dêt, considerende custu puntu?
Prima de ispirare
forte pena a su coro l'hat aggiuntu
osservende sa mama
a su pè de sa rughe chi derramat.

«Si perdides a mie
a Giuanne bos lasso in cumpagnia;
Giuanne, puru a tie,
procura 'e consolare a mama mia.
Sa vida hapo perdidu
ma da hoe su mundu est redimidu».

Hat sa vida agabbada
a pustis de tres horas de agonia;
cun sa testa inclinada
ispirat et si lassat a Maria;
Maria beneditta,
cale mama de bois pius afflitta?

Appena ch'ispiresit
s'oscurant sas istellas tot'ind'una,
sa terra s'abberzesit,
s'ecclissesit su sole e i sa luna
e a tale lamentu
si tremesit sa terra et firmamentu.

Unu afferrat s'ispada
et non si fìdat de manos anzenas,
li dat una lanzada
et curret abba et samben a pienas,
cale fieru Marte
li trappassat su coro da ogni parte.

Maria fit presente
tenzende de su fizu cumpassione;
non dubito niente,
tale profetizesit Simeone:
cun dolu e agonia
trapassaiat Gesùs cun Maria.

Sa mama istat timende
chi mortu bi l'haerene leadu,
si ponet pianghende
et s'avvisat un'homine honoradu
et de nobile fama.
lu haerent postu in brazzos de sa mama.

Unu pagu miremus
sa mama senza tenner accunortu,
Giusepp'et Nicodemus
benint a l'isclavare sende mortu
et dare sepultura
a sa bella et divina criatura.

Nobiles cavaglieris,
andade bois nessi a l'isclavare,
andade volunteris
chi sa paga in su Chelu bos dêt dare,
comente meritades
si sa povera mama consolades.

Cherent prinzipiare,
s'imbenujant cun grande riverenzia;
prima de isclavare
andade et dimandade sa lissenzia;
l'adorant riverentes
e alzan sas iscalas pius dolentes.

Accollu su consolu
chi det tenner Maria addolorada:
ca nde teniat dolu
procurant de la bider consolada,
cun piedosa manu
nde lu falesint pianu pianu.

Ecco bennida s'hora
de lu rezzire in brazzos custu pignos,
miradelu, Segnora,
cun oios piedosos et benignos,
rezzide in brazzos bostros
su chi mort'hana sos peccados nostros

«Accollu cuddu lizu
dae sos infideles maltrattadu,
faedda, caru fizu,
non ti sias de me ismentigadu;
isculta su lamentu,
dami de faeddare su cuntentu.

Faedda, fìzu caru,
non mi lessas pius angustiare,
perdid'hapo s'amparu,
non b'hat ispettativa de torrare,
Deus onnipotente,
affliggida mi lassas, et comente!

Sa lughe hapo perdidu,
perdid'hapo s'ispassu e i s'amante,
su coro m'hat feridu
una frizza crudele penetrante.
Malaittu peccadu,
prite has a fìzu meu maltrattadu?

O zuighe soberanu,
a bois già lu fatto su lamentu,
a bois, Babb'eternu,
offerzo custu meu patimentu,
divina magestade,
siat fatta sa ostra voluntade.

Ite fort'agonia,
un’hora non mi lassat reposare,
cando mai creia
de l'haer bidu gasi agonizzare?
Cuddu fìzu istimadu
chi pro s'homin'a mort'est cundennadu.

Sos ojos tantu bellos
los osservo de samben imbrattados,
pariant pinnadellos
e i como sunt totu appiagados;
como ses tantu feu
chi pares chi non sias fìzu meu.

Et comente et comente,
ue est dadu su tou risplendore?
Cudda cara lughente
a totu como causat terrore,
sas carres dilicadas
donzunu ti las hat istrazziadas».

Intende, peccadore,
tue ite rispondes a Maria?
Su fizu redentore
hat patidu pro te tanta angustia,
edduca imbenujadu
dimandali perdonu, ch'has peccadu.

Amabile Gesùs,
reina de sos anghelos Maria,
non pius non pius
offenderbos cun tanta tirannia,
bastante hapo faltadu,
su perdonu bos pedo a su peccadu.

Bos pedo su perdonu
et so resoltu pro mi emendare
ca sezis tantu bonu
et liberu pro poder perdonare,
cun fortes patimentos
de bos haer offesu m'arrepento.

Cun totu sos sentidos
su perdonu bos cherzo dimandare,
sol'in bois cunfido,
in atere non poto cunfidare,
coment'e redentore
mi dezis impetrare su dolore.

Ite babbu benignu
a si cherrer pro me sacrificare;
Signore, non so dignu
et de coro bos cherzo relattare
pienu de amore
chi s'isfaghet pro me su Salvadore.

Chie mai relattat
sa vittoria bostra e i s'ispantu,
bisonzu chi m'isfatta
su dolore in angustia e in piantu,
non sunu sos giudeos
cuddu chi bos hat mortu, istesi eo.

Una olta a su nessi
Giudas lu bendet pro trinta inaris,
eo so su matessi
cun cussu Giudas, ambos semus paris,
anzis, cunfesso a Deus
chi medas boltas bos offendo peus.

Cuddu chi so istadu
sa limba non lu podet isplicare,
cunfesso hapo peccadu
ma che Giudas non cherzo disperare
ca tenzo s'ìsperanzia
chi dezis perdonare ogni mancanzia.

Su peccare a reu
so istadu unu barbar'un'ingratu
ma como, Deus meu,
promitto non torrar pius a su fattu,
cun coro verdaderu
mi protesto servirebos sinzeru.

Connosco finalmente
pro meritos de custa passione,
sende eo penitente
frequentende sa cunfessione,
chi dezis perdonare
su malu trattu meu e operare.